MEDDELELSE FRA KOMMISSIONEN TIL EUROPA-PARLAMENTET OG RÅDET Overvågningsrapport om Kroatiens tiltrædelsesforberedelser /* COM/2012/0186 final */





MEDDELELSE FRA KOMMISSIONEN TIL EUROPA-PARLAMENTET OG RÅDET Overvågningsrapport om Kroatiens tiltrædelsesforberedelser 1. Indledning Tiltrædelsesforhandlingerne med Kroatien blev afsluttet i juni 2011 med samtykke fra alle medlemsstater, da Kroatien opfyldte alle de kriterier, der er fastsat i forhandlingskapitlerne. På dette grundlag blev tiltrædelsestraktaten undertegnet af medlemsstaterne og Kroatien den 9. december 2011. Kroatien bliver medlem af Den Europæiske Union den 1. juli 2013 med forbehold for, at aftalen ratificeres af alle medlemsstaternes nationale parlamenter. Kroatien har under forhandlingerne påtaget sig en række forpligtelser, som skal være gennemført senest på tiltrædelsesdagen, medmindre der er indgået aftale om specifikke overgangsordninger. Ifølge tiltrædelsesaktens artikel 36 skal Kommissionen nøje overvåge alle de tilsagn, som Kroatien har givet under tiltrædelsesforhandlingerne med særligt fokus på konkurrencepolitik, retsvæsen og grundlæggende rettigheder samt frihed, sikkerhed og retfærdighed. Akten fastsætter desuden, at Kommissionen indtil tiltrædelsesdatoen som en integrerende del af sine regelmæssige overvågningstabeller og -rapporter udsender halvårlige vurderinger af Kroatiens gennemførelse af sine forpligtelser på disse områder. I denne rapport vurderes i overensstemmelse med tiltrædelsesaktens artikel 36 de fremskridt, som Kroatien har gjort i sine tiltrædelsesforberedelser i perioden fra 1. september 2011 til 29. februar 2012. Den giver en samlet vurdering af Kroatiens forberedelsesniveau med henblik på medlemskab og sætter fokus på de områder, hvor yderligere bestræbelser er påkrævede, inden Kroatien er klar til at blive medlem den 1. juli 2013. Vurderingen bygger på oplysninger, som indsamles og analyseres af Kommissionen, herunder input fra Kroatien, såvel som oplysninger, der udveksles mellem medlemsstaterne, internationale organisationer og organisationer i civilsamfundet gennem deres regelmæssige kontakt til Kommissionen. Vurderingen bygger desuden på de konklusioner, Kommissionen har draget på grundlag af de ajourførte overvågningstabeller, der er et arbejdsredskab beregnet til at foretage en detaljeret opfølgning af alle de tilsagn, som Kroatien har givet i forbindelse med forhandlingerne. Overvågningstabellerne ajourføres hver sjette måned. Kommissionen ønsker gennem denne rapport desuden at hjælpe Kroatien i landets videre forberedelser til medlemskab. 2. Tilsagn og krav som følge af tiltrædelsesforhandlingerne 2.1. Konkurrencepolitik Kroatien gør samlet set fremskridt, hvad angår de tilsagn og krav, som følger af tiltrædelsesforhandlingerne på dette område. Generelt kan Kroatien betragtes som værende på rette spor i sine forberedelser til medlemskab, for så vidt angår området konkurrencepolitik. Kroatien har fortsat sine bestræbelser på at opnå gode håndhævelsesresultater på konkurrenceområdet, herunder hvad angår fusioner og statsstøtte. Kroatiens konkurrenceagentur er fuldt ud operationelt og funktionelt uafhængigt. Det udfører sine opgaver i overensstemmelse med gældende lovgivning. Der er etableret et passende system til kontrol af fusioner og statsstøtte. Hvad angår Kroatiens rapporteringsforpligtelser om stål- og skibsbygningsindustrierne, så er de første rapporter indgivet til Kommissionen i overensstemmelse med de krav, som blev fastsat under forhandlingerne. Den første rapport om stålindustrien, der blev indsendt til Kommissionen den 15. december 2011, er fuldstændig, og Kroatien opfylder dermed sin forpligtelse til at oplyse Kommissionen om udviklingen i tilbagebetalingen af den statsstøtte (og påløbne renter), som stålværftet CMC Sisak har modtaget. Værftet har endnu ikke tilbagebetalt støtten. I oktober 2011 besluttede ejerne at lukke og sælge stålværftet, hvilket resulterede i et fuldstændigt produktionsophør. Rapporten giver også ajourførte oplysninger om konkursbehandlingen af det andet stålværft, Željezara Split. Den 16. januar 2012 indsendte Kroatien sin første halvårlige rapport om omstruktureringen af de kriseramte kroatiske skibsværfter, som det kræves i tiltrædelsesaktens bilag VIII. Rapporten indeholder oplysninger om de foranstaltninger, der har til formål at genetablere værfternes rentabilitet, om den anvendte støtte og om værfternes eget bidrag og produktionskapacitet, alt sammen i overensstemmelse med den fremgangsmåde til overvågning af Kroatiens gennemførelsesbestræbelser, der er aftalt med Kommissionens tjenestegrene. Rapporten giver også detaljer om de aftaler, der regulerer ejendomsretten. Købstilbuddet på skibsværftet Brodosplit blev accepteret i marts 2012, og Kroatien har tilkendegivet, at privatiseringskontrakten vil blive færdiggjort uden forsinkelser og indgivet til Kommissionen til godkendelse. Regeringen har imidlertid afslået købstilbuddene på skibsværfterne Kraljevica og Brofotrogir, og den potentielle køber af skibsværftet 3.Maj har trukket sit tilbud tilbage. Regeringen har besluttet at indlede konkursbehandling af Kraljevica og at søge efter nye privatiserings- og omstruktureringsmuligheder for 3.Maj og Brodotrogir inden for 90 dage. · Kroatien bør snarest muligt undertegne privatiseringskontrakten for Brodosplit og finde en løsning af problemerne med 3.Maj og Brodotrogir, så kravene i traktatens bilag om skibsværfternes omstrukturering kan opfyldes senest på datoen for Kroatiens tiltrædelse. For så vidt angår eksisterende støtte, har Kroatien forelagt Kommissionen en liste med elleve støtteforanstaltninger, som det ønsker skal betragtes som eksisterende støtte på tiltrædelsesdatoen. Syv af disse foranstaltninger er medtaget i tiltrædelsesakten. De øvrige vurderes for øjeblikket af Kommissionen. 2.2. Retsvæsenet og de grundlæggende rettigheder Kroatien gør fremskridt i sine bestræbelser på at opfylde de forpligtelser og krav, som blev aftalt under tiltrædelsesforhandlingerne vedrørende dette kapitel, jf. tiltrædelsesaktens bilag VII. Kroatien kan samlet set betragtes som værende på rette spor i sine forberedelser til medlemskab, hvad angår retsvæsenet og de grundlæggende rettigheder. 1) Fortsat sikre en effektiv gennemførelse af sin strategi og handlingsplan for reform af retsvæsenet Gennemførelsen af strategien og handlingsplanen for reform af retsvæsenet er samlet set forløbet i overensstemmelse med de fastsatte frister, herunder den lovgivningsmæssige finjustering på en række områder. Imidlertid er ikrafttrædelsen af det nye system for offentlige fogeder, som er en del af retshåndhævelsesreformen og en vigtig del af strategien, blevet udsat (se punkt 3 herunder). · Kroatien skal fortsat forbedre sin forvaltning af de menneskelige ressourcer, herunder med henblik på retsvæsenets behov på langt sigt. 2) Fortsat styrke retsvæsenets uafhængighed, ansvarlighed, upartiskhed og professionalisme Gennemførelsen af de forskellige foranstaltninger fra 2010 og 2011, der havde til formål at styrke retsvæsenets uafhængighed, ansvarlighed, upartiskhed og professionalisme, er fortsat. De reformerede statslige domstolsråd og statsadvokatråd har fortsat virket på uafhængig vis. Begge organer har fortsat udpeget embedsmænd til ansættelse i retsvæsenet på grundlag af gennemsigtige, ensartede og objektive kriterier. · Der er imidlertid behov for at forbedre gennemførelsen af overgangssystemet for udpegning af dommere, herunder at sørge for en højere grad af gennemsigtighed i bedømmelsen af jobsamtaler med særligt fokus på at sikre lige behandling af alle ansøgere. Det juridiske akademi fungerer fortsat godt. Immatrikuleringen af det andet årlige optag af studerende på den statslige uddannelsesinstitution for embedsmænd i retsvæsenet er imidlertid blevet forsinket. Det statslige domstolsråd er begyndt at gennemføre det nye system for dommeres erklæringer om aktiver. Der tages disciplinære skridt mod ansatte ved retsvæsenet, der er kommet på afveje. · Den afledte ret skal forbedres for at begrænse dommernes immunitet og således fuldende de lovgivningsmæssige rammer på dette område, og der bør gives yderligere instruktioner i anvendelsen af adfærdskodekset. · Det statslige domstolsråd og statsadvokatrådet har brug for flere administrative ressourcer for at kunne fungere mere effektivt, herunder hvad angår ansættelsesprocedurer og uddannelsesinstitutions virke, systematisk og nøjagtig kontrol af erklæringer om aktiver og proaktiv anvendelse af disciplinære procedurer. 3) Fortsat styrke retsvæsenets effektivitet Kroatien har fortsat gennemført en række tiltag, der sigter mod en forbedret effektivitet i retsvæsenet. Sammenlægningen af domstole fortsætter som et led i rationaliseringen af retsvæsenet. Håndhævelsen af domstolsafgørelser er blevet forbedret, særligt i kraft af finansagenturet FINA's arbejde. Datoen for ikrafttrædelsen af det nye system for offentlige fogeder er blevet udsat med seks måneder til 1. juli 2012. Der er gjort nogle fremskridt, hvad angår den fysiske infrastruktur og informatiseringen af domstolenes arbejde. Det integrerede sagsstyringssystem fungerer for ca. 60 % af domstolenes vedkommende. I perioden mellem december 2010 og december 2011 steg det samlede antal verserende sager med 5,2 %. Der er fortsat sket en reduktion i efterslæbet af gamle straffesager på 12,3 % i løbet af året frem til december 2011. I samme periode steg antallet af gamle civilretlige sager imidlertid med 6,5 %, mens antallet af gamle civilretlige sager ved første instans faldt med 9,5 %. · Det er nødvendigt at sikre, at de højere domstolsinstanser, herunder højesteret, er tilstrækkeligt godt udrustet til at håndtere den uforholdsmæssige stigning i antallet af sager, der afventer behandling ved de højere domstolsinstanser. Det nye system for forvaltningsdomstole trådte i kraft den 1. januar 2012, omend ansættelsen af det påkrævede personale var udsat for forsinkelser. · Kroatien skal fortsat udvise beslutsomhed ved gennemførelsen af effektivitets­foranstaltninger, særligt for at øge antallet af behandlede sager og nedbringe antallet af gamle sager. 4) Fortsat forbedre behandlingen af nationale krigsforbrydelsessager Kroatien har fortsat behandlet krigsforbrydelsessager, foretaget yderligere anholdelser og sigtelser og afsagt domstolskendelser, herunder i nationalt og regionalt prioriterede sager med tilknytning til strategien for straffrihed fra 2011. Der er blevet indledt retssager i flere vigtige krigsforbrydelsessager, blandt andet mod en forhenværende viceminister for indre anliggender og mod to tidligere politimænd, der står anklaget for at have dræbt serbiske civile i "Grubori"-sagen. Der er blevet overført flere sager til de særlige domstolskamre. Der er truffet foranstaltninger med henblik på at beskytte vidner, så der ved visse domstole findes forbedrede støttemuligheder for vidner. Den nye regering har rettet henvendelse til Serbien og Bosnien-Hercegovina med henblik på at rette op på de mulige negative konsekvenser af loven om ugyldiggørelse af visse af de retsakter, som blev udformet af retsinstanserne i eks-Jugoslaviens forbundshær, den tidligere Socialistiske Føderative Republik Jugoslavien og Republikken Serbien, der blev vedtaget af det afgående kroatiske parlament i november 2011, vedrørende bilateralt samarbejde om krigsforbrydelsessager. · Det er imidlertid fortsat en stor udfordring for Kroatien at bekæmpe straffrihed for krigsforbrydelser, særligt da størstedelen af forbrydelserne endnu ikke er blevet gjort til genstand for retsforfølgelse. Der er brug for foranstaltninger, der kan gøre det lettere for vidner at overvære retssager, særligt i sager der er overført til de specialiserede kamre. 5) Fortsat sikre videreførelsen af en resultatliste over væsentlige resultater på grundlag af effektiv og upartisk efterforskning, retsforfølgelse og retsafgørelser i sager om organiseret kriminalitet og korruption på alle niveauer, herunder korruption på højt plan og i sårbare sektorer såsom offentlige indkøb Der findes fortsat en passende lovgivningsmæssig og institutionel ramme for kampen mod korruption og organiseret kriminalitet, og resultatlisten for dens gennemførelse bliver stadigt bedre. De retshåndhævende instanser er fortsat aktive, særligt i højtrangerende sager. For nylig er en tidligere direktør for det statsejede elektricitetsselskab kendt skyldig, og der er rejst yderligere tiltaler for embedsmisbrug mod lokale borgmestre (Dubrovnik) og distriktsdommere (Split) og en tiltale for korruption mod et politisk parti. Mens de retshåndhævende instanser fortsat fokuserer på mere komplekse, højtrangerende sager, falder antallet af behandlede sager. · Der kræves årvågenhed med hensyn til korruption på lokalt plan, særligt i indkøbssager. Gennemførelsen af de lovgivningsmæssige rammer for inddragelse og konfiskation af aktiver skal styrkes over en bred kam. · Der er behov for at sætte yderligere fokus på systemet til kontrol af anklagerens afvisning af straffesager. Den afgående regering foretog en række udnævnelser til ledende stillinger i politiet. · I forbindelse med udnævnelser og yderligere politireformer skal man være særligt opmærksom for at sikre, at der finder en afpolitisering og en øget professionalisering sted. 6) Fortsat at forbedre sin resultatliste over de styrkede forebyggende foranstaltninger til bekæmpelse af korruption og interessekonflikter Hvad angår finansieringen af politiske partier og valgkampagner, blev den statslige valgkommissions tilsynsorgan styrket, og de nye regler fra 2011 blev anvendt uden større problemer ved parlamentsvalget i december 2011, hvor der kun blev konstateret få mangler. Der anvendes også nye regler om adgang til oplysninger, hvilket allerede har givet anledning til, at der er blevet rejst sager ved domstolene. · Praksis for prøvning af offentlighedens interesse med hensyn til klassificerede oplysninger skal udvikles. Reglerne for offentlige indkøb har siden januar 2012 været afstemt med regeringsforordningen fra foråret 2011, der sørgede for øget gennemsigtighed, herunder offentliggørelse af oplysninger om den faktiske udførelse af kontrakterne. Der er hidtil offentliggjort få oplysninger. · Der blev vedtaget en forbedret og strengere lovgivning om interessekonflikter i starten af 2011, men medlemmerne af den nye kommission for interessekonflikter er stadig ikke blevet udpeget, hvilket har forlænget lovens gennemførelsesperiode. Der skal opbygges et styrket system til kontrol af erklæringer om aktiver og formueforhold, som ikke kan begrundes. Den nye regerings første skridt med hensyn til reglerne for interessekonflikter vækker bekymring, særligt hvad angår tilsynsorganer og bestyrelser i offentlige virksomheder. De tidligere bestemmelser om medlemskabsbetingelser er blevet tilsidesat. · Kroatien skal sikre, at der etableres et solidt system til hindring af korruption i statsejede virksomheder. · Begrebet om politisk ansvarlighed og nultolerance over for korruption skal fortsat videreudvikles. 7) Fortsat styrke beskyttelsen af mindretal, herunder gennem en effektiv gennemførelse af forfatningsloven om nationale mindretals rettigheder (CARNM) Minoritetsbeskyttelsen er blevet forbedret gennem den fortsatte gennemførelse af foranstaltninger til beskyttelse af mindretal, herunder forfatningsloven om de nationale mindretals rettigheder (CARNM). I december 2011 blev der valgt otte parlamentsmedlemmer, som repræsenterer de nationale mindretal. Selv om de ikke er en del af regeringskoalitionen, er samarbejdet mellem de politiske repræsentanter for mindretallene og regeringen kommet godt i gang. Regeringen har taget nogle skridt for inden for rammerne af CARNM at gennemføre planen fra maj 2011 for ansættelse af medlemmer af mindretalsbefolkningerne i perioden 2011-2014. · Det er imidlertid fortsat kun i begrænset omfang, at der ansættes medlemmer af mindretalsbefolkningerne, hvilket især skyldes det generelt lave antal ansættelser. Der kræves styrket overvågning på dette område. · Kroatien skal også fortsat fremme tolerance over for mindretallene, særligt over for de kroatiske serbere, og træffe passende foranstaltninger for at beskytte dem, som stadig kan være udsat for trusler eller diskriminerende, fjendtlige eller voldelige handlinger. Romamindretallet har særligt svære levevilkår, og der udestår udfordringer på områderne uddannelse, social beskyttelse, sundhedspleje, beskæftigelse og adgang til personlige papirer. 8) Fortsat behandle udestående spørgsmål om flygtninges tilbagevenden Der er gjort yderligere fremskridt i arbejdet med at løse boligproblemerne. Der gennemføres fortsat programmer for bolighjælp til hjemvendte personer. 210 sager fra planen fra marts 2011 for håndteringen af de ca. 2 350 resterende ansøgninger er blevet afsluttet. Heraf har 86 familier fået udleveret nøglerne til deres hjem. Der er indtil nu udstedt 1 012 godkendelser af bolighjælp. Gennemførelsen af beslutningen om validering af pensionsrettigheder er fortsat. Kroatien har sammen sine naboer desuden fortsat deltaget i Sarajevoprocessen, hvor der gøres fremskridt, særligt hvad angår et stort regionalt boligprojekt. De nye købsoptioner på gunstige vilkår for modtagere af bolighjælp er kun blevet udnyttet i begrænset omfang. 9) Fortsat forbedre beskyttelsen af menneskerettighederne Samlet set overholdes menneskerettighederne fortsat i rimelig grad. · Imidlertid skal anvendelsen af de bestemmelser, der allerede findes, styrkes. Kroatien har videreudviklet sin resultatliste, hvad angår gennemførelse af anti-diskriminationsloven og lovgivning vedrørende hate crimes. · Denne udvikling skal fortsættes med særligt fokus på at sikre, at der anvendes afskrækkende sanktioner. I oktober 2011 blev der vedtaget en lov, som sammenlægger ombudsmandsinstitutionen med centret for menneskerettigheder såvel som med de tre særlige ombudsmænd for henholdsvis ligestilling mellem kønnene, børn og handikappede. I februar afgjorde forfatningsdomstolen af proceduremæssige årsager, at loven ikke som planlagt kan træde i kraft den 1. juli 2012. · Så snart de lovgivningsmæssige rammer er på plads, bør Kroatien sikre, at sammenlægningen gennemføres på passende vis. Man bør især være opmærksom på at sikre, at der gennem reformen skabes et stærkere system til beskyttelse af menneskerettighederne, og at der er passende kontorforhold, en fælles database og klare forhold omkring finansieringen. 10) Fortsat at samarbejde fuldt ud med Det Internationale Krigsforbrydertribunal vedrørende det Tidligere Jugoslavien (ICTY) Kroatien har fortsat samarbejdet med ICTY. Der er ikke konstateret nogen udvikling, hvad angår den efterforskning, som skulle lede til lokaliseringen af de manglende militære dokumenter, som krigsforbrydertribunalets anklagemyndighed har anmodet Kroatien om, eller til at fastslå, hvad der er blevet af dokumenterne. Kroatiens anmodning om at deltage som amicus curiae i forbindelse med appellen af dom af 15. april 2011 mod de kroatiske generaler Gotovian og Markač blev afvist af tribunalet. 2.3. Retfærdighed, frihed og sikkerhed Kroatien gør fremskridt, hvad angår de forpligtelser og krav, som blev aftalt under tiltrædelsesforhandlingerne på dette område. Kroatien kan betragtes som værende på rette spor med hensyn til sine forberedelser til medlemskab på området retfærdighed, frihed og sikkerhed. For så vidt angår migration, blev der vedtaget en ny udlændingelov den 28. oktober 2011, som allerede er trådt i kraft, hvilket yderligere tilpasser kroatisk lovgivning til gældende EU-ret på dette område. · Der skal imidlertid fastlægges en migrationsstrategi til sikring af en bredere tilgang til spørgsmålet om beskyttelse af migranter og flygtninge. Der kræves en yderligere indsats for at løse problemerne med at opføre modtagelsescentre og med at yde uledsagede mindreårige passende støtte. På asylområdet sker der fremskridt i forberedelserne til gennemførelsen af gældende EU-ret. De nyetablerede forvaltningsdomstole til behandling af sager ved anden instans har været fuldt ud funktionsdygtige siden januar 2012. Der er udpeget retsformænd for alle fire domstole samt 20 dommere og 34 embedsmænd. Antallet af asylansøgninger steg betydeligt i 2011, hvilket har medført et behov for at styrke den administrative kapacitet på dette område. · Det er især vigtigt at sikre overførslen af ekspertise fra asyludvalget til forvaltningsdomstolene og uddannelsen af disses nye dommere. Hvad angår visumpolitik, så er Kroatiens liste over lande, hvis statsborgere skal have visum for at opnå indrejse, stadig kun delvist tilpasset EU's. · Med hensyn til dokumentsikkerhed er det nødvendigt at videreføre bestræbelserne på at styre forvaltningen af biometriske pas, der lever op til EU's krav, ligesom identitetspapirer, der er udstedt før 2003, skal udfases, og de retlige rammer skal tilpasses i overensstemmelse hermed. Hvad angår de ydre grænser og Schengen, så er tilpasningen til Schengenreglerne fortsat gennem en yderligere forbedring af det integrerede grænseforvaltningssystem. Der er sket fremskridt med hensyn til samarbejdet på tværs af agenturer såvel som med hensyn til koordineringen med Kroatiens nabolande og EU's organer på dette område. De planlagte aktiviteter i handlingsplanen for den integrerede grænseforvaltning for 2011 er delvist blevet gennemført. Der kan imidlertid konstateres nogle forsinkelser, hvad angår indkøbet af noget af det tekniske udstyr og visse infrastrukturer. Der er vedtaget ændringer i loven om kontrol med statsgrænsen i oktober 2011 med henblik på at indføre efterfølgende kontrol ("second line check"), men gennemførelsen er endnu ikke understøttet af passende infrastrukturer. Der er ved at blive indført et system til risikoanalyse. Samarbejdet med Frontex er fortsat. Der afholdes regelmæssige møder med de relevante myndigheder i nabolandene, og landenes grænsepoliti foretager fælles patruljeringer. Der er blevet oprettet et fælles kontaktkontor med Serbien ved Bajakovogrænseovergangen. I december 2011 blev der afholdt et første koordinationsmøde med myndighederne i Bosnien-Hercegovina med henblik på at gennemføre den fælles aftale om statsgrænsekontrol. Diskussionerne med både Serbien, Bosnien-Hercegovina og Montenegro om at tilpasse de bilaterale aftaler om lokal grænsetrafik til gældende EU-ret skrider frem og bør være afsluttet inden tiltrædelsen. Aftalen om fri transit med Bosnien-Hercegovina bør tilpasses gældende EU-ret inden tiltrædelsen. Grænsepolitiet har udvidet sit personale, og der er ansat 308 betjente i 2011. Uddannelsen af grænsepolitibetjente har ikke systematisk omfattet et specialiseret uddannelsesmodul. Installeringen af det nationale informationssystem for grænseforvaltning er fortsat ved yderligere 33 grænseovergangssteder. Ved udgangen af februar 2012 var det i brug ved 74 grænseovergangssteder, hvoraf 38 er placeret ved EU's fremtidige ydre grænser. Systemet er endnu ikke fuldt funktionsdygtigt. Ved Neum er der oprettet et integreret grænseovervågningssystem, der er beregnet til at fungere døgnet rundt. Opførelsen af de nye grænseovergangssteder er forsinket, men de forventes færdiggjort ved udgangen af 2012. Videoovervågningssystemet beregnet til den grønne grænse i Metkovic er funktionsdygtigt. Den første fase af etableringen af det nationale maritimcenter for informationsudveksling, der muliggør sporing og overvågning af fartøjer på det kroatiske område, er fuldført. · Centret skal styrkes gennem tilførsel af specialiseret og uddannet personale. Det skal sikres, at forbindelsen til de relevante ministeriers radarer fungerer. · Gennemførelsen af handlingsplanen for den integrerede grænseforvaltning skal fortsætte som planlagt, og der skal tages hånd om eventuelle forsinkelser. Der bør forberedes en fuldstændig plan for renoveringen af grænseinfrastrukturer. Hvad angår det civil- og strafferetlige samarbejde, blev der i oktober 2011 undertegnet en aftale om gensidig fuldbyrdelse af straffedomme med Montenegro og en udvisningsaftale med Den Tidligere Jugoslaviske Republik Makedonien. Der er nedsat en arbejdsgruppe, som har mødtes flere gange for at forberede den nye lovgivning om international privatret. Der er sket fremskridt i samarbejdet med Det Europæiske Retlige Netværk på det civil- og handelsretlige område. · Der skal fortsat gøres en indsats for at tilpasse lovgivningen og styrke de institutionelle rammer og kommunikationen mellem myndighederne på området retligt samarbejde. Hvad angår politisamarbejde og bekæmpelse af organiseret kriminalitet, er det gode samarbejde med Europol fortsat. Der er gjort fremskridt i de tekniske forberedelser og i uddannelsen af personale med henblik på etableringen af kontoret for anmodning om supplerende oplysninger ved det nationale grænseovergangssted og det nationale kontor for Schengeninformationssystemet. · Der mangler imidlertid stadig lovgivningsmæssige rammer for disse kontorers arbejde. Der er blevet afholdt flere uddannelseskurser om bekæmpelse af organiseret kriminalitet, herunder om styrkelse af analysen af kriminalefterretninger og om bekæmpelse af hvidvaskning af penge. Der er etableret et overvågningssystem til bekæmpelse af korruption i forbindelse med grænseforvaltningen. · En nye politilov er i øjeblikket under forberedelse, og man skal i den forbindelse sikre, at udkastet omfatter gennemsigtigheds- og ligebehandlingskriterierne i overensstemmelse med strategien for forvaltning af menneskelige ressourcer. Resultatlisten for organiseret kriminalitet har været under fortsat udvikling, navnlig er der foretaget efterforskning og domsfældelse i en række sager vedrørende narkotikasmugling. · Omfanget af konfiskerede aktiver skal øges. · Der skal fokuseres på koordineringen af efterforskning af forbrydelser og af finansiel efterforskning og på gennemførelsen af de lovgivningsmæssige rammer for bekæmpelse af menneskehandel. De nationale politimyndigheder for bekæmpelse af korruption og organiseret kriminalitet (PNUSKOK) er blevet styrket gennem ad hoc-uddannelse af de ansatte. · Der er behov for en yderligere indsats for at modernisere udstyr og faciliteter, særligt i afdelingen i Split. Samarbejdet mellem myndighederne gennem udveksling af oplysninger om transaktioner, hvor der er mistanke om, at der sker hvidvaskning af penge eller finansiering af terrorisme, er nu blevet gjort lettere efter undertegnelsen af et bilag til protokollen vedrørende samarbejdet mellem myndigheder om korruption, organiseret kriminalitet og den dertil knyttede hvidvaskning af penge og finansiering af terrorisme. 2.4. Status over arbejdet med forberedelserne i forbindelse med andre kapitler i gældende EU-ret Forberedelserne til medlemskab er godt på vej på størstedelen af områderne i gældende EU-ret. Forberedelserne er næsten fuldendt på områderne arbejdskraftens frie bevægelighed, selskabsret, intellektuel ejendomsret, finansielle tjenesteydelser, økonomisk og monetær politik, statistik, transeuropæiske netværk, videnskab og forskning, uddannelse og kultur såvel som udenrigs-, sikkerheds- og forsvarspolitik. Kroatien har nået et godt tilpasningsniveau og har med hensyn til de fleste kapitler af gældende EU-ret et begrænset antal udestående problemer. · Hvad angår varernes frie bevægelighed, så skal Kroatien fuldende den lovgivningsmæssige tilpasning, hvad angår den horisontale lovgivning samt den nye og den gamle metode inden for produktlovgivning. Der må hurtigt tages fat på problemet med Kroatiens krav om en længere midlertidig oplagring af importerede olieprodukter, som udgør en foranstaltning med tilsvarende virkning som kvantitative restriktioner i strid med gældende EU-ret. · Hvad angår kapitalens frie bevægelighed, så skal der sættes yderligere fokus på ændringerne i loven om privatisering af INA og i loven om privatisering af Telecom. Bestræbelserne på at gennemføre handlingsplanen til bekæmpelse af hvidvaskning af penge skal fortsættes. · Med hensyn til offentlige indkøb skal der fokuseres på den lovgivningsmæssige tilpasning i den afledte ret, særligt hvad angår indkøb til forsvaret, og på at sikre en passende gennemførelse af den nyligt vedtagne lovgivning, især på lokalt plan, også med henblik på den fremtidige forvaltning af strukturfondene. · Hvad angår informationssamfundet og medier, haster det med at ophæve de gebyrer/skatter på mobiltjenester, der blev genindført i januar 2012. · På området transportpolitik skal opmærksomheden rettes mod yderligere lovgivningsmæssig tilpasning på området kombineret transport og mod en forbedring af den forvaltningsmæssige kapacitet, særligt hvad angår det arbejde, der udføres af agenturet for jernbanesikkerhed. · Med hensyn til energi skal der fokuseres på yderligere lovgivningsmæssig tilpasning af det indre energimarked og på en fortsat liberalisering af elektricitets- og gasmarkederne. · Hvad angår beskatning, så skal Kroatien sikre, at alle relevante it-systemer er etableret og i stand til at udveksle oplysninger med EU og andre medlemsstater fra og med tiltrædelsesdatoen. · På området social-, arbejdsmarkeds- og beskæftigelsespolitik skal der fokuseres på yderligere lovgivningsmæssig tilpasning, hvad angår ikke-forskelsbehandling og lige muligheder. Der skal også tages hånd om arbejdsmarkedets strukturelle svagheder og foretages yderligere kapacitetsopbygning hos arbejdsmarkedets parter, og den administrative kapacitet på tværs af alle områder skal styrkes. · For så vidt angår erhvervs- og industripolitikken, så skal der gøres en yderligere indsats for at forbedre erhvervsmiljøet. · På området forbruger- og sundhedsbeskyttelse kræves der fortsat en indsats for at modernisere, omstrukturere og godkende faciliteter til håndtering af blod, væv og celler i overensstemmelse med EU’s tekniske krav. · Med hensyn til toldunionen skal Kroatien afslutte forberedelses- og ibrugtagningsfasen for alle de it-systemer, som sammenkoblingen og interoperabiliteten med EU's toldsystemer kræver. · Hvad angår udenrigsanliggender, så skal Kroatien sikre, at dets internationale aftaler er tilpasset gældende EU-ret på tiltrædelsesdatoen. · På området finansiel kontrol kræves der fortsat en indsats for at forbedre den overordnede funktion af den interne, offentlige finansielle kontrol og den eksterne revision på centralt og lokalt plan. · På området finansielle og budgetmæssige bestemmelser skal de koordinerende myndigheder fortsætte med at opbygge deres kapacitet til effektivt at koordinere det samlede system af egne indtægter efter tiltrædelsen. Bestræbelserne på at modernisere toldkontrolstrategien med fokus på efterfølgende toldklareringskontrol skal også intensiveres. Kroatien har samlet set nået et godt tilpasningsniveau, også hvad angår de seks udestående kapitler i gældende EU-ret, men en større indsats er nødvendig på nogle områder. · Hvad angår retten til fri etablering og til fri udveksling af tjenesteydelser, så er Kroatiens forberedelser på rette spor. Der skal imidlertid fokuseres på gennemførelsen af loven om tjenesteydelser. · Med hensyn til landbrug og udvikling af landdistrikter skal der i højere grad lægges vægt på yderligere tilpasning af lovgivningen og styrkelse af den administrative kapacitet på områderne direkte betalinger og udvikling af landdistrikter. · Hvad angår fødevaresikkerhed, veterinær- og plantesundhedspolitik, så er det vigtigt at sikre en rettidig opførelse og udrustning af grænsekontrolposterne samt en modernisering af anlæggene til håndtering og forarbejdning af mælk, kød, fisk og animalske biprodukter. Der skal fortsat arbejdes på at styrke den administrative kapacitet på dette område. · Hvad angår fiskeri, skal der fokuseres på yderligere lovgivningsmæssig tilpasning og gennemførelse af gældende EU-ret på området forvaltning af ressourcer og fartøjsflåden, inspektion og overvågning, ligesom der skal arbejdes med strukturelle foranstaltninger, særligt med hensyn til forberedelsen af forvaltningsplaner, udfasningen af subsistensfiskeri såvel som fuldbyrdelsen af det satellitbaserede system til fartøjsovervågning. Der er fortsat behov for yderligere at styrke den administrative kapacitet, særligt hvad angår ansættelse og uddannelse af fiskeriinspektører. · På området regionalpolitik og koordinering af strukturinstrumenter kræves der en yderligere, vedvarende indsats for effektivt at kunne gennemføre planerne om at øge den administrative kapacitet til at varetage gennemførelsen af den fremtidige samhørighedspolitik og for at opbygge en veludviklet projektplanlægning. · Hvad angår miljøbeskyttelse, så er der et stort behov for yderligere lovgivningsmæssig tilpasning til og gennemførelse EU-rettens horisontale bestemmelser vedrørende klimaforandringer. Der skal særligt fokuseres på at fremme offentlighedens deltagelse og adgang til retlig prøvelse på miljøområdet og, for så vidt angår klimaforandringer, at fuldende den lovgivningsmæssige tilpasning og sikre dens gennemførelse, særligt hvad angår EU's emissionshandelsordning. Endelig opfordrer Kommissionen de kroatiske myndigheder til at fremskynde arbejdet med at oversætte og foretage sproglig revision af gældende EU-ret, idet det arbejde skal være fuldendt inden tiltrædelsesdatoen for at sikre retssikkerhed ved gennemførelsen af EU-retten. 3. Konklusion Samlet set er Kroatiens forberedelser til EU-medlemskab på rette spor. Kroatien har nået en betydelig grad af tilpasning til gældende EU-ret. Der er gjort yderligere fremskridt siden fremskridtsrapporten fra 2011 og den seneste ajourføring af overvågningstabellerne i efteråret 2011. Ikke desto mindre har Kommissionen identificeret et begrænset antal problemer, som kræver en yderligere indsats. De kroatiske myndigheder skal både af hensyn til Kroatien og til EU træffe alle nødvendige foranstaltninger for at sikre, at landet er fuldstændig forberedt til medlemskab den 1. juli 2013. Kommissionen vil fortsat overvåge Kroatiens opfyldelse af de forpligtelser, som det indgik under tiltrædelsesforhandlingerne og fokusere på de problemer, som præciseres i overvågningstabellerne og i denne rapport. Skulle det blive nødvendigt, vil Kommissionen benytte de instrumenter, som beskrives i tiltrædelsesaktens artikel 36. I henhold til samme artikel skal Kommissionen indgive en generel overvågningsrapport til Europa-Parlamentet og Rådet såvel som ajourførte overvågningstabeller i efteråret 2012.